《阅真诰》
宋代·张简

长史昔好道，炼真三秀峰。
夜感紫微仙，降集华房中。
鸾鸟鸣素月，翠旌扬琅风。
摛辞托讽寓，赞扬皆真宗。
中有飡霞人，可以回婴童。
刻之白玉检，藏之华阳宫。
真人有仙气，乃得探其踪。
我生慕玄素，无由启愚蒙。
啸咏金玉章，灵音朗九空。
怀仙起冥想，飒然精灵通。
焉能出嚣滓，倏忽骖云龙。

作者简介：张简，号槎溪（《诗渊》册一页四一○）。今录诗五首。